b'\n_START_ARTICLE_\nNivelyras\n_START_SECTION_\nKompensatoriaus veikimo principas\n_START_PARAGRAPH_\nNivelyro \xc5\xbei\xc5\xabronui pasvirus ma\xc5\xbeu kampu, si\xc5\xableli\xc5\xb3 tinklelio horizontalusis si\xc5\xablelis pasislenka nuo horizonto ir gaunama netaisyklinga atskaita. Kompensatorius automati\xc5\xa1kai pataiso atsakit\xc4\x85, priklausomai nuo jo konstrukcijos, arba atitinkamai paslinkdamas si\xc5\xableli\xc5\xb3 tinklel\xc4\xaf, arba lau\xc5\xbedamas vizavimo spindul\xc4\xaf, arba j\xc4\xaf lygiagre\xc4\x8diai perkeldamas._NEWLINE_Pagal sandar\xc4\x85 kompensatoriai gali b\xc5\xabti skystiniai arba svyruokliniai. Skystiniai kompensatoriai pagr\xc4\xafsti skys\xc4\x8dio laisvojo pavir\xc5\xa1iaus savybe. \xc5\xa0is pavir\xc5\xa1ius panaudojamas, kaip horizontalus veidrodis arba, kaip optinis plei\xc5\xa1tas su kintamu l\xc5\xab\xc5\xbeio kampu._NEWLINE_Svyruokliniai kompensatoriai gali b\xc5\xabti optiniai arba optiniai mechaniniai. Mechaniniuose kompensatoriuose paslankus si\xc5\xableli\xc5\xb3 tinklelis pakabintas ant metalini\xc5\xb3 si\xc5\xabl\xc5\xb3 (styg\xc5\xb3). Pasvirus \xc5\xbei\xc5\xabronui ma\xc5\xbeu kampu, si\xc5\xableli\xc5\xb3 tinklelis i\xc5\xa1lieka toje pa\xc4\x8dioje vietoje._NEWLINE_Optin\xc4\xaf mechanin\xc4\xaf kompensatori\xc5\xb3 sudaro optin\xc4\x97s detal\xc4\x97s (l\xc4\x99\xc5\xa1iai, prizm\xc4\x97s arba veidrod\xc5\xbeiai), pakabintos ant plon\xc5\xb3 viely\xc4\x8di\xc5\xb3 (styg\xc5\xb3)._NEWLINE_\xc4\xaevairi\xc5\xb3 tip\xc5\xb3 kompensatoriai veikia j\xc5\xb3 baz\xc4\x97s nustatyto posvyrio kampo ribose. Jie, kaip ir j\xc5\xb3 pakei\xc4\x8diami guls\xc4\x8diukai, apib\xc5\xabdinami jautrumu. Kompensatoriaus jautrumu suprantamas ma\xc5\xbeiausias kampas, kurio reikia palenkti kompensatoriaus baz\xc4\x99, kad jo jautrusis elementas \xc4\xafgaut\xc5\xb3 vos pastebim\xc4\x85 poslink\xc4\xaf. Daugumos kompensatori\xc5\xb3 jautrumas j\xc5\xb3 veikimo ribose yra nevienodas: jis didesnis diapazono viduryje ir ma\xc5\xbeesnis pakra\xc5\xa1\xc4\x8diuose. Geriausi\xc5\xb3 nivelyr\xc5\xb3 kompensatori\xc5\xb3 jautrumas diapazono viduryje yra 0,05".\n_START_SECTION_\nSkaitmeninis arba elektroninis nivelyras\n_START_PARAGRAPH_\nElektroninis nivelyras yra automatinis prietaisas, kuriuo niveliuojant \xc5\xbei\xc5\xabronas nutaikomas \xc4\xaf kodin\xc4\x99 matuokl\xc4\x99 ir paspaud\xc5\xbeiamas klavi\xc5\xa1as. Elektronin\xc4\x97 sistema skaitmeniniame indikatoriuje (ekrane/displ\xc4\x97juje) parodo matuokl\xc4\x97s atskait\xc4\x85 ir atstum\xc4\x85 iki jos. Rezultatai fiksuojami mikroprocesoriuje.\n_START_SECTION_\nHidrostatinis\n_START_PARAGRAPH_\nHidrostatinis nivelyras sudarytas i\xc5\xa1 specialiuose d\xc4\x97kluose \xc4\xaftvirtint\xc5\xb3 stiklini\xc5\xb3 vamzdeli\xc5\xb3 su padalomis, sujungt\xc5\xb3 gumine \xc5\xbearnele ir pripildyt\xc5\xb3 skys\xc4\x8dio. \xc5\xa0ios r\xc5\xab\xc5\xa1ies nivelyro veikimas pagr\xc4\xafstas susisiekian\xc4\x8di\xc5\xb3j\xc5\xb3 ind\xc5\xb3 principu.\n_START_SECTION_\nKlasifikacija\n_START_PARAGRAPH_\nNivelyrai skirstomi \xc4\xaf techninius, tikslius ir precizinius. Pastarieji naudojami I bei II klas\xc4\x97s niveliavimui, pastat\xc5\xb3 s\xc4\x97dimui ir deformacijai steb\xc4\x97ti. Tiksl\xc5\xabs nivelyrai naudojami III ir IV klas\xc4\x97s niveliavimui, techniniai \xe2\x80\x93 statini\xc5\xb3 projektams nu\xc5\xbeym\xc4\x97ti statybos vietoje.\n_START_SECTION_\nNaudojimas\n_START_PARAGRAPH_\nNivelyrai naudojami tuneli\xc5\xb3 statyboje, niveliavimui per upes, \xc5\xbdem\xc4\x97s plutos vertikaliems judesiams steb\xc4\x97ti.'